T1548.28
Exported from Holy-Writings.com on 2026-06-21 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(28)

5 行品舍利弗阿毘曇論緒分行品第五

身行、口行、意行地。

云何身行？

謂出入息，是名身行。

云何口行？

謂覺、觀，是名口行。

云何意行？

謂想、思，是名意行。

身行地，從有出入息身乃至第四禪，是名身行地。

云何非身行地？

從非出入息身、第四禪若過，是名非身行地。

云何口行地？

欲界意識、若色界不定、若初禪及初禪間，是名口行地。

云何非口行地？

五識身若二禪若過，是名非口行地。

云何意行地？

除二定及一生，若餘處，是名意行地。

云何非意行地？

二定及一生，是名非意行地。

身行於何處生不滅？

從非出入息身至有出入息身、若於第四禪起，於此處身行生不滅。

身行於何處滅不生？

從出入息身至非出入息身、若入第四禪，於此處身行滅不生。

身行於何處生滅？

若有出入息處，於此處身行生滅。

身行於何處行不生不滅？

於非出入息身中、若第四禪若過，是名身行不生不滅。

口行於何處生不滅？

從離五識身至意識、從第二禪起，於此處口行生不滅。

口行於何處滅不生？

從離意識至五識身、若入第二禪，於此處口行滅不生。

口行於何處生滅？

若有覺觀處，於此處口行生滅。

口行於何處不生不滅？

於五識身中若第二禪若過，於此處口行不生不滅。

意行於何處生不滅？

於二定起、若一生處命終，於此處意行生不滅。

意行於何處滅不生？

若入二定及一生處，於此處意行滅不生。

意行於何處生滅？

若意行，於此處意行生滅。

意行於何處不生不滅？

若於二定至一生處是，於此處意行不生不滅。
-- T1548.28 — Taisho Tipitaka (CC0-1.0)